**Dr. Matolcsy György Miniszter Úr részére**

**Nemzetgazdasági Minisztérium**

**Budapest, József nádor tér 2-4.**

**1051**

***Tárgy:*** IPA változással kapcsolatos kérelem

**Tisztelt Miniszter Úr!**

Az október 17-i sajtótájékoztatóján bejelentette, hogy 2013-ban változni fognak a helyi iparűzési adó számítási szabályai.

Túl azon, hogy a gyógyszer-nagykereskedelmi ágazatnak és a gyógyszertáraknak a Széll Kálmán-tervhez kötődő gyógyszertámogatási szigorítások miatt eleve igen komoly gazdasági problémákkal kell megküzdeniük, a tervezett változtatások további – a gyógyszerellátást jelentősen befolyásoló – problémákat generálhatnak.

1. Az elérhető információk alapján a gyógyszer-nagykereskedők által fizetendő IPA mértéke éves szinten a jelenlegi 0,58-0,60 mdFt-ról 2,08-2,16 mdFt-ra, a gyógyszertáraké 1,7-1,8 mdFt-ról 2,2 mdFt-ra növekedhet, ami összesen a gyógyszer-kereskedelemben 1,9-2,0 mdFt-ot tesz ki (***lásd táblázat***). Meg kívánjuk jegyezni továbbá, hogy a kafetéria EHO terhelésének 10-ről 27%-ra növelése változatlan juttatást feltételezve 0,5-0,6 mdFt közteher növekményt jelent gyógyszertárak esetén és 0,1-0,15 mdFt közteher növekményt jelent a gyógyszer-nagykereskedelemben. A két intézkedés együttes kihatása 2,6-2,7 mdFt többlet-elvonást jelent éves szinten.

|  |  |  |  |
| --- | --- | --- | --- |
|  | **A 2013. év a 2012. évi szabályok szerint (mdFt)** | **Bejelentés szerint a 2013. év (mdFt)** | **Megjegyzések** |
| **Gyógyszer-nagyker.** | IPA alap | **29 - 30** | **104 - 108** | A vezető cégek arányai között kis különbség |
| IPA | **0,58 – 0,60** | **2,08 – 2,16** |
| **Gyógyszer-kiskeresk.** | IPA Alap | **85 – 90** | **106 - 110** | Nagy eltérés a változás arányaiban |
| IPA | **1,7 – 1,8** | **2,1 – 2,2** |

*Kiindulópont (a 2013. év gyógyszer-kereskedelmi adatainak prognózisa):*

* a gyógyszer-nagykereskedők nettó értékesítése: 520-540 md Ft (a kórházi forgalommal együtt);
* a gyógyszertári vállalkozások értékesítése: 530 – 550 md Ft;
1. A közfinanszírozott gyógyszerek hatósági árrés-szabályozása alapján a gyógyszer-nagykereskedelemben érvényesíthető átlag-árrés a nagykereskedelmi eladási árból számolva kb. 5,1%, a gyógyszertáraknál a fogyasztói árból számolva ez az érték átlagosan kb. 11,7%. Ebben a termékkörben a nagykereskedők és a gyógyszertárak teljes mértékben elszenvedői a változásnak; annak sem áthárítására, sem kompenzálására eszközökkel nem rendelkeznek.
2. A közfinanszírozott gyógyszerek árrés-szabályozása a nagykereskedelemben degresszív, a gyógyszertáraknál 5500 Ft-os nagykereskedelmi eladási árig degresszív, e fölött (ártól függetlenül) fix érték (990 Ft). Ebből fakadóan – a gyógyszertáranként eltérő forgalmi szerkezet miatt – a gyógyszertárak által érvényesíthető árrés-százalék széles határok között változó. Információink szerint ez a sáv legalább 3-15% közötti. Annak a gyógyszerári vállalkozásnak, amelyik átlagos árrés-szintje 7-8% közötti sávban alakul, akár háromszorosára is felfuthat az IPA kötelezettsége. A bejelentett változtatás a jellegüknél fogva alacsony árrést realizáló vállalkozásokat rendkívül aránytalan hátrányba hozza.
3. Egyes nagy értékű gyógyszerek forgalmazása teljesen ellehetetlenülhet, hiszen a fix, 990 Ft-os árrésnek kell fedezetet biztosítani a banki átutalások költségén felül az IPA-ra is, ami akár többszörösen is meghaladhatja az érvényesíthető árrés összegét. Ennek negatív következményei nemcsak a gyógyszer-kereskedelem szereplőire, hanem közvetlenül a betegellátásra is kihatnak.

**Mindezekre figyelemmel kérjük, hogy a közfinanszírozott, hatósági árrés-szabályozással forgalmazott gyógyszerekre tekintettel az IPA számításának bejelentett változása alól a gyógyszer-nagykereskedelem és a lakossági gyógyszerellátás szereplői mentességet kaphassanak.**

**Budapest, 2012. október 25.**

**Tisztelettel:**

**Dr. Küttel Sándor Dr. Hankó Zoltán**

**elnök elnök**

**Gyógyszer-nagykereskedők Magyar Gyógyszerészi Kamara**

**Országos Szövetsége**

**Tájékoztatásul kapják:**

* Dr. Lázár János miniszterelnökséget vezető államtitkár
* dr. Szócska Miklós EMMI Egészségügyért felelős államtitkár